SSU:n logo vuosina 2014–2022.**Sveriges socialdemokratiska ungdomsförbund (SSU)** (*Ruotsin sosiaalidemokraattinen nuorisoliitto*) on ruotsalainen vuonna 1917 perustettu poliittinen nuorisojärjestö, joka toimii yhteistyössä sosiaalidemokraattisen puolueen ja ammattialojen keskusjärjestö LO:n kanssa.

Ideologia
---------

SSU:n jäseniä Tukholman Pride-kulkueessa 2018
SSU:n korostamia kärkiteemoja ovat taloudellinen tasa-arvoisuus, ilmastonmuutoksen torjunta, feminismi, antirasismi, kansainvälinen solidaarisuus, laadukas koulutus, korkea työllisyys, demokratia, kohtuuhintainen asuminen, kaikille tarjolla olevat mielenterveyspalvelut ja sairaanhoito sekä toimiva oikeusvaltio.

Historia
--------

SSU:n omistuksissa oleva Södertäljen lähistöllä sijaitseva Bommersvikin kartano, jossa järjestö on pitänyt koulutuksia jäsenilleen 1930-luvulta saakka.
SSU muodostui vuonna 1917, kun sosiaalidemokraattinen puolue Hjalmar Brantingin johdolla erotti tuolloisen nuorisoliittonsa SDUF:n, jonka johtoon oli noussut vallankumouksellinen siipi. Heinäkuussa 1917 perustettiin Eskilstunassa *Nya Socialdemokratiska Ungdomsklubb*, joka alkoi ajaa uuden nuorisoliiton perustamista, mikä tapahtui saman vuoden lokakuussa Tukholmassa pidetyssä kongressissa. SSU:n jäsenmäärä kasvoi tasaisesti, ja 1930-luvun puolivälissä se oli jo yli 100 000. Suosiota selitti se, että liitossa tehtiin paljon muutakin kuin politiikkaa: urheiltiin, tanssittiin, pidettiin leirejä, katseltiin elokuvia ja niin edelleen. 1950-luvulla jäsenmäärä kääntyi nopeaan laskuun kaupungistumisen myötä, ja 1960-luvulta lähtien opiskelijat ovat muodostaneet merkittävän osan jäsenistöstä. SSU on pitkään toiminut ponnahduslautana tuleville sosiaalidemokraattisen puolueen poliitikoille, mutta toisinaan järjestö on myös asettunut poliittisissa kysymyksissä toiselle kannalle kuin emopuolueensa – esimerkiksi vuonna 1994 se suositteli äänestämään EU-jäsenyyttä vastaan.

Organisaatio
------------

SSU jakautuu SSU-piireihin, jotka puolestaan jakautuvat SSU-kuntiin. SSU-piirien rajat noudattelevat pääosin Ruotsin läänien rajoja ja SSU-kuntien rajat Ruotsin kuntien rajoja. Lisäksi voidaan perustaa SSU-klubeja esimerkiksi kouluihin tai työpaikoille.

Joka toinen vuosi järjestetään SSU:n liittokokous, joka valitsee liittohallituksen. Liittokokouksessa on 249 edustajaa, eri määrä eri piireistä niiden jäsenmäärän mukaisesti. Liittokokousten välillä liittohallitus huolehtii SSU:n toiminnasta. Viimeisin liittokokous pidettiin elokuussa 2021 digitaalisesti koronapandemian takia.

Jäsenyys
--------

Järjestön jäseneksi voivat liittyä 13 vuotta täyttäneet. Yli 35-vuotiaat jäsenet ovat kannatusjäseniä, joita ei esimerkiksi lasketa mukaan, kun liittokokouksen edustajapaikkoja jaetaan piireille. Aiemmin jäsenyys maksoi 20 kruunua vuodessa, mutta vuodesta 2018 se ollut ilmainen. Samalla vuosittain uusittava jäsenyys muutettiin kaikkien kohdalla kulkemaan kalenterivuosittain, kun se aiemmin oli pitänyt uusia siihen päivämäärään mennessä, jolloin itse oli liittynyt järjestöön.

SSU:n jäsenien edellytetään liittyvän myös Ruotsin sosiaalidemokraattisen työväenpuolueen SAP:n jäseneksi. Niiden jäsenien, jotka ovat palkansaajia, edellytetään liittyvän lisäksi ammattiliittoon. SSU:n jäsen ei saa kuulua järjestöihin, joiden tavoitteet ovat vastakkaisia SSU:n kanssa.

Luettelo puheenjohtajista
-------------------------

SSU:n puheenjohtajina ovat toimineet monet myöhemmin valtakunnanpolitiikan huipulle nousseet henkilöt, kuten pääministeri Ingvar Carlsson, ulkoministeri Anna Lindh ja sisäministeri Mikael Damberg.


|  |  |
| --- | --- |
| 
* Harry Svensson (1917–19)
* Bertil Eriksson (1919–22)
* Richard Lindström (1922–28)
* Adolf Wallentheim (1928–34)
* Torsten Nilsson (1934–40)
* Ossian Sehlstedt (1940–43)
* Bertil Johansson (1943–46)
* Frans Nilsson (1946–52)
* Bertil Löfberg (1952–58)
* Kurt Ward (1958–61)
* Ingvar Carlsson (1961–67)
* Bosse Ringholm (1967–72)
* Lars Engqvist (1972–78)

 | 
* Jan Nygren (1978–84)
* Anna Lindh (1984–90)
* Karl-Petter Thorwaldsson (1990–95)
* Niklas Nordström (1995–99)
* Mikael Damberg (1999–2003)
* Ardalan Shekarabi (2003–05)
* Anna Sjödin (2005–06)
* Mattias Vepsä (2006–07; toimi puhemiehenä puheenjohtajan viran ollessa avoin)
* Jytte Guteland (2007–11)
* Gabriel Wikström (2011–14)
* Ellinor Eriksson (2014–15; vt.)
* Philip Botström (2015–21)
* Lisa Nåbo (2021–)

 |

Kansainvälinen yhteistyö
------------------------

SSU kuuluu Pohjoismaiden sosiaalidemokraattisten nuorisojärjestöjen kattojärjestö FNSU:hun ja Sosialististen nuorten kansainväliseen liittoon IUSY:hyn.

Lähteet
-------

1. ↑  Sanna Lüning, Lotta Sima: Svårt att locka nya medlemmar till partiernas ungdomsförbund *svt.se*.  29.6.2018. Viitattu 21.5.2021. (ruotsiksi)
2. ↑  SSU, Sveriges Socialdemokratiska Ungdomsförbund *ssu.se*. Viitattu 21.5.2021. (ruotsiksi)
3. ↑  Vår politik *ssu.se*. Viitattu 21.5.2021. (ruotsiksi)
4. ↑  Daniel Mathisen: En magisk plats *tankesmedjantiden.se*.  4.10.2017. Viitattu 21.5.2021. (ruotsiksi)
5. 1 2  SSU fyller 100 stolta år *ssu.se*. Viitattu 21.5.2021. (ruotsiksi)
6. ↑  Arbetarrörelsens organisationer *Ungdomsstyrelsen*.  16.1.2012.  Arkistoitu 16.1.2012. Viitattu 21.5.2021. (ruotsiksi)
7. 1 2  Sveriges socialdemokratiska ungdomsförbund *Nationalencyklopedin*. Viitattu 13.11.2021. (ruotsiksi)
8. 1 2 3 4  Stadgar för Sveriges Socialdemokratiska Ungdomsförbund *ssu.se*.  Arkistoitu 7.5.2021. Viitattu 21.5.2021. (ruotsiksi)
9. ↑  TT: Så vill Nåbo forma framtidens socialdemokrati *Aftonbladet*.  1.8.2021. Viitattu 13.11.2021. (ruotsiksi)
10. ↑  Nu är det ännu enklare att bli medlem i SSU *ssu.se*. Viitattu 21.5.2021. (ruotsiksi)
11. ↑  Adrian Ericson: Lisa Nåbo vald till ny ordförande för SSU *Aftonbladet*.  1.8.2021. Viitattu 2.8.2021. (ruotsiksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ruotsin sosiaalidemokraattinen nuorisoliitto**.
* Järjestön kotisivut (ruotsiksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Ruotsalaiset poliittiset nuorisojärjestöt |
| --- |
|  |
| Valtiopäiväpuolueiden nuorisojärjestöt | 
* Moderata Ungdomsförbundet
* Kristdemokratiska ungdomsförbundet
* Centerpartiets ungdomsförbund
* Liberala ungdomsförbundet
* Grön Ungdom
* Sveriges socialdemokratiska ungdomsförbund
* Ung Vänster
* Ungsvenskarna

 |
|  |
| Muut nuorisojärjestöt | 
* Ung Pirat
* Sverigedemokratisk Ungdom

 |

 |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Israel
* Yhdysvallat

 |

 |